钦定古今图书集成/方舆汇编/职方典/第1296卷 > 《广东水寨》
## 钦定古今图书集成/方舆汇编/职方典/第1296卷 > 《广东水寨》

一、定水寨。照得广东八府滨海，而省城适居东西洋
之中。其在东洋称最扼塞者，极东曰柘林，与福建元
锺接壤，正广东迤东门户。稍西曰碣石，额设卫治存
马。近省曰南头，即额设东莞所治。先年设置备倭都
司于此。此三者，广省迤东海洋之要区也。西洋之称
扼塞者，极西南曰琼州，四面皆海，奸宄易于出没。府
“治之白沙港后所地方，可以设寨。极西曰钦廉，接壤
交南，珠池在焉。惟海康所乌兔地方，最为扼塞。其中
路遂溪、吴川之间曰白鸽门者，则海艘咽喉之地。此
三者，广省迤西海洋之要区也。”以上六处，皆应立寨。
内南头已经近设参将一员督兵三千，足称巨镇。柘
林近亦请设守备。兵归之数，尚应议“增，而巳有专官，
皆可勿论矣。今惟东路之碣石一处，西路之白鸽门、
琼州并海康三处，各应设立一寨。碣石、海康每寨各
兵一千二百名，大小中船共四十只；白鸽门、琼州每
寨各兵一千八百名，大小中船共六十只，与南头、柘
林通为六寨。其柘林寨兵船，仍令增如琼州、白鸽门
之数。董以将官，定以”汛地，无事会哨巡缉，有警递相
追捕，小贼则一寨任之，大贼则分东分西三寨合任
之，再大则通东西六寨共任之，皆以击贼于外洋为
上功，近港次之。若贼起此寨，不击而别寨击之，贼所
起寨重治。如见贼不击或致令登岸掳掠者，查照信
地，以失律论罪。伏乞圣裁。